《圆明园四十景诗 其三 九州清晏》
清代·弘历

昔我皇考，宅是广居。旰食宵衣，左图右书。园林游观，以适几馀。

左繄廊庙，泉石是娱。所志维何，煌煌御书。九州清晏，皇心乃舒。

肯构孰责，继序在余。业业兢兢，奉此遗模。一念之间，敬肆攸殊。

作狂作圣，系彼斯须。谓天可畏，屋漏与俱。谓民可畏，敢欺其愚。

六膳八珍，牣乎御厨。念彼沟壑，曷其饱诸。水榭山亭，天然画图。

瞻彼茅檐，痌瘝切肤。慎终如始，前圣之谟。呜呼小子，毋渝厥初。